**LA JUMĂTATEA DRUMULUI DINTRE IUBIRI**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un gând îşi freacă palmele frenetic,

Făcând ca să mă pierd prin a mea fire,

Cotrobăind prin inima-mi naivă,

Ca să se-agaţe straşnic de-o simţire.

‘Şi-aruncă ancora făr’ să mă-ntrebe

Până-n adâncul ontic ce m-apasă

Şi râde de acolo, dinspre mine,

Ca un păianjen ce m-a prins în plasă.

E-un gând despre-a’ iubirii sensuri duale,

Ca un anchetator de dedesubturi

Ce zac comod în fiinţa mea plăpândă,

Uşoară ca un fulg printre abrupturi.

Iar gându-acesta-mi spune că iubirea

E-adevărată doar de se jertfeşte

Şi de-nţelege şi acceptă truda

Pentru acel ce inima-l iubeşte.

Mai e o dragoste, mereu prezentă:

Cea care pe ea însăşi se adapă,

Cerând ea jertfă multă de la ceilalţi

Şi neputând în sine să-şi încapă.

Şi-mi spune gândul că eu merg adesea

Spre dragostea cu-a doua trăsătură,

Deşi nu asta-i calea cea mai bună

Pe care să-mi îndrept a mea făptură.

Ideea asta-mi zbârnâie-n timpane,

Nedându-mi voie să mai dorm o clipă -

Mă cheamă ca un clopot de alamă

Ce adevăru-n mine-l înfiripă.

De n-oi putea iubi cum se cuvine,

Voi lua avântul unei noi trăiri -

Măcar să fiu, în încercarea fiinţei,

La jumătatea drumului dintre iubiri!